શહેરના કારેલીબાગ વિસ્તારમાં આવેલી ગોવિંદનગર સોસાયટીમાં રહેતા માથાભારે ગોગલ ઉર્ફે રાજુ રતનભાઇ ભરવાડની ગત તા.૧૭મી સપ્ટેમ્બરના રોજ નિર્વસ્ત્ર હાલતમાં લાશ મળી હતી. કેલનપુર નજીક ગટરમાંથી વરણામા પોલીસને ગોગલનો મૃતદેહ મળી આવ્યો હતો તે સમયે પોલીસે અકસ્માતે મોતનો ગુનો દાખલ કરી કાર્યવાહી હાથ ધરી હતી. ગોગલ ભરવાડના પોસ્ટમોર્ટમ રિપોર્ટમાં ગોગલની હત્યા પ્લાસ્ટીકની દોરીથી ગળું દબાવીને કરવામાં આવી હોવાનો રિપોર્ટ આવતા વરણામા પોલીસે હત્યાની કલમનો ઉમેરો કરી તપાસનો દોર શરૂ કર્યો હતો. જોકે ગોગલની હત્યા વિનોદ ઓડ, વિજય કાંચો, મોન્ટુ અને હિમાંશુ શર્મા સહિત પાંચ વ્યકિતઓએ કરી હોવાની શંકા ગોગલના ભાઇએ વ્યકત કરી હતી.